Sursa foto: Facebook

În exclusivitate pentru Q Magazine, Adrian Năstase vorbește despre premiul la care ține cel mai mult, dar și despre „intelectualii lui Băsescu.”

„Consider că Immanuel Kant avea dreptate, cel puțin parțial, așa încât privesc tot mai des cerul înstelat de deasupra mea. Acest lucru depinde și de vremuri… De legea morală se ocupă Monica Macovei. Îmi e tot mai greu să mă uit la televizor sau la ceea ce se întâmplă în viața politică românească. Merg la Cornu cât de des pot, unde încerc să înlocuiesc preocupările intelectuale cu activități gospodărești.”, spune cel mai bun prim-ministru al PSD.

„Premiul la care țin cel mai mult este cel pe care l-am primit de la băieții mei, atunci când eram la Jilava, și care este intitulat Celui mai bun tată.”

Barbă albă/barbă neagră

„Fiecare anotimp din viața mea a avut o anumită haină. Haina pe care o port acum este cea care se asortează cu barba mea albă. Îmi aduc aminte de remarca unui vizir al Porții Otomane, care, pe câmpul de luptă fiind, după câștigarea unei bătălii împotriva unei armate a Occidentului, întrebat fiind de sultan de ce nu există nici unul dintre cei căzuți în luptă care să nu aibă barbă neagră, i-a răspuns: pentru că dacă ar fi existat unul singur care să aibă barbă albă, nu ar fi făcut așa de multe greșeli”.

„Am rămas dator cu unul sau două mandate de președinte. Dar este prea târziu să mai repar lucrul ăsta.”

România, astăzi…

„Aș prelua o teorie a academicianului Răzvan Theodorescu. Se pare că suntem, într-adevăr, dominați de mentalitatea tranzacțională și că ideea trădării ne este foarte dragă.”

Individualism

„O problemă gravă în România a devenit, după părerea mea, pierderea interesului pentru munca perseverentă. De aici o anumită superficialitate și, aș adăuga, un individualism care nu permite realizarea solidarității la nivel colectiv. Soluția? Exemplul personal de muncă și inteligență în refacerea instituțiilor statului, insistând pe ideea că există drepturi ale omului, dar trebuie să existe și drepturi / responsabilități ale sale față de societate.”

„Cred în familie și într-un sens superior al patriotismului.”

Intelectualii în societatea noastră

„Nu ocupă un loc anume, ei plutesc. Unii au fost și încă mai sunt intelectualii lui Băsescu, alții sunt încă în turnul de fildeș. Într-o țară în care deciziile se iau în piața publică de către tineri frumoși și liberi, experiența de viață nu pare să joace un rol important. Probabil că suntem condamnați ca fiecare generație să repete aceleași greșeli.”